Document ID: 32014D0091

KOMISSION TÄYTÄNTÖÖNPANOPÄÄTÖS,
annettu 14 päivänä helmikuuta 2014,
päätöksen 93/52/ETY liitteen II muuttamisesta siltä osin kuin kyse on tiettyjen Italian ja Espanjan alueiden tunnustamisesta virallisesti vapaiksi luomistaudista (B. melitensis) sekä päätöksen 2003/467/EY liitteiden I, II ja III muuttamisesta siltä osin kuin kyse on Unkarin julistamisesta virallisesti vapaaksi tuberkuloosista, Romanian ja tiettyjen Italian alueiden julistamisesta virallisesti vapaiksi luomistaudista ja tiettyjen Italian alueiden julistamisesta virallisesti vapaiksi naudan tarttuvasta leukoosista
(tiedoksiannettu numerolla C(2014) 741)
(ETA:n kannalta merkityksellinen teksti)
(2014/91/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1) ja erityisesti sen liitteessä A olevan I luvun 4 kohdan, liitteessä A olevan II luvun 7 kohdan ja liitteessä D olevan I luvun E kohdan,
ottaa huomioon eläinten terveyttä koskevista vaatimuksista yhteisön sisäisessä lampaiden ja vuohien kaupassa 28 päivänä tammikuuta 1991 annetun neuvoston direktiivin 91/68/ETY (2) ja erityisesti sen liitteessä A olevan 1 luvun II jakson,
sekä katsoo seuraavaa:
(1)
Direktiivissä 91/68/ETY määritellään eläinten terveyttä koskevat vaatimukset unionin sisäisessä lampaiden ja vuohien kaupassa. Siinä vahvistetaan edellytykset, joiden täyttyessä jäsenvaltiot tai niiden alueet voidaan tunnustaa virallisesti vapaiksi luomistaudista.
(2)
Komission päätöksen 93/52/ETY (3) liitteessä II luetellaan jäsenvaltioiden alueet, jotka tunnustetaan virallisesti luomistaudista (B. melitensis) vapaiksi direktiivin 91/68/ETY mukaisesti.
(3)
Italia on toimittanut komissiolle asiakirjat, joista käy ilmi, että direktiivissä 91/68/ETY vahvistetut edellytykset Ligurian ja Lazion alueiden tunnustamiselle virallisesti vapaaksi luomistaudista (B. melitensis) täyttyvät.
(4)
Italian toimittamien asiakirjojen arvioinnin perusteella Ligurian ja Lazion alueet olisi julistettava virallisesti vapaiksi luomistaudista (B. melitensis).
(5)
Espanja on toimittanut komissiolle asiakirjat, joista käy ilmi, että direktiivissä 91/68/ETY vahvistetut edellytykset Navarran itsehallintoalueen tunnustamiselle virallisesti vapaaksi luomistaudista (B. melitensis) täyttyvät.
(6)
Espanjan toimittamien asiakirjojen arvioinnin perusteella Navarran autonominen alue olisi julistettava virallisesti vapaaksi luomistaudista (B. melitensis).
(7)
Sen vuoksi päätöksen 93/52/ETY liitettä II olisi muutettava Italian ja Espanjan osalta.
(8)
Direktiiviä 64/432/ETY sovelletaan unionin sisäiseen nautaeläinten ja sikojen kauppaan. Siinä vahvistetaan edellytykset, joiden mukaan jäsenvaltio tai sen alue voidaan julistaa virallisesti vapaaksi tuberkuloosista, luomistaudista ja naudan tarttuvasta leukoosista nautakarjojen osalta.
(9)
Komission päätöksen 2003/467/EY (4) liitteissä luetellaan tuberkuloosista, luomistaudista ja naudan tarttuvasta leukoosista virallisesti vapaat jäsenvaltiot ja niiden alueet.
(10)
Unkari on toimittanut komissiolle asiakirjat, joista käy ilmi, että kyseisen jäsenvaltion koko alue täyttää direktiivissä 64/432/ETY vahvistetut tuberkuloosista virallisesti vapaan aseman edellytykset.
(11)
Unkarin toimittamien asiakirjojen arvioinnin perusteella kyseinen jäsenvaltio olisi julistettava virallisesti vapaaksi tuberkuloosista.
(12)
Romania on toimittanut komissiolle asiakirjat, joista käy ilmi, että kyseisen jäsenvaltion koko alue täyttää direktiivissä 64/432/ETY vahvistetut luomistaudista virallisesti vapaan aseman edellytykset.
(13)
Romanian toimittamien asiakirjojen arvioinnin perusteella kyseinen jäsenvaltio olisi julistettava virallisesti vapaaksi luomistaudista.
(14)
Italia on toimittanut komissiolle asiakirjat, joista käy ilmi, että Ligurian alue täyttää direktiivissä 64/432/ETY vahvistetut luomistaudista virallisesti vapaan aseman edellytykset.
(15)
Italian toimittamien asiakirjojen arvioinnin perusteella Ligurian alue olisi julistettava virallisesti vapaaksi luomistaudista.
(16)
Italia on toimittanut komissiolle asiakirjat, joista käy ilmi, että Campanian alueella sijaitseva Avellinon maakunta, Lazion alueella sijaitseva Latinan maakunta ja Ligurian alue täyttävät direktiivissä 64/432/ETY vahvistetut naudan tarttuvasta leukoosista virallisesti vapaan aseman edellytykset.
(17)
Italian toimittamien asiakirjojen arvioinnin perusteella Campanian alueella sijaitseva Avellinon maakunta, Lazion alueella sijaitseva Latinan maakunta ja Ligurian alue olisi julistettava virallisesti vapaiksi naudan tarttuvasta leukoosista.
(18)
Sen vuoksi päätöksen 2003/467/EY liitteitä I, II ja III olisi muutettava.
(19)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätöksen 93/52/ETY liite II tämän päätöksen liitteen I mukaisesti.
2 artikla
Muutetaan päätöksen 2003/467/EY liitteet I, II ja III tämän päätöksen liitteen II mukaisesti.
3 artikla
Tämä päätös on osoitettu kaikille jäsenvaltioille.
Tehty Brysselissä 14 päivänä helmikuuta 2014.

Labels: 3
18
6